ఆర్య అంబేద్కర్
ఆర్య అంబేద్కర్ (జననం 1994 జూన్ 16) జీ మరాటి ఛానల్ ప్రసారం చేసిన "సరిగమప మరాటి లిటిల్ చాంప్స్"లో పాల్గొన్నారు.
డాక్టర్ సమీర్, శ్రుతి అంబేద్కర్ దంపతులకు ఆర్య నాగపూర్ లో జన్మించారు. శాస్త్రీయ గాయని అయిన శ్రుతి ఆర్యకు శాస్త్రీయ సంగీతంలో శిక్షణ ఇచ్చారు.
ఆర్య నానమ్మ కూడా శాస్త్రీయ గాయనే. ఆర్యకు రెండేళ్ల వయసు ఉండగానే ఆమెలోని ప్రతిభను గుర్తించింది. ఆర్య కూడా ఐదున్నరేళ్ల లేత వయసులోనే తన తొలి గురువైన తల్లి శ్రుతి అంబేద్కర్‌ వద్ద సంగీత శిక్షణ తీసుకోవడం మొదలు పెట్టింది. ఆరేళ్ల వయసులో ఒకటో తరగతిలో ఉండగానే సంగీతంలో తొలి పరీక్షకు కూచుంది. ఆ సమయానికి ఆమె తోటి పిల్లలింకా సరిగా మాట్లాడటానికే ఆపసోపాలు పడుతున్నారు.
ఆ తర్వాత మూడో తరగతిలో ఉండగా ఆర్య ఇంటర్‌ స్కూల్‌ పాటల పోటీల్లో పాల్గొని విజేతగా నిలిచింది. నాటి నుంచీ ఇక ఆమె వెనుదిరిగి చూడలేదు. ఎన్నో హిందీ/మరాఠీ ఆల్బమ్‌లతో పాటు రెండు మరాఠీ సినిమాల్లో కూడా పాడింది.
2008 జూలై-2009 ఫిబ్రవరి మధ్యలో జీ మరాఠీ చానల్‌ నిర్వహించే అత్యంత ఆదరణ ఉన్న రియాల్టీ షో "సరెగమప మరాఠీ లిటిల్‌ చాంప్స్" ‌ కార్యక్రమంలో పాల్గనడంతో ఆర్య ప్రతిభ గురించి ప్రపంచానికి తెలిసొచ్చింది. ఆర్యకు అప్పుడు 14 ఏళ్లే. అంటే తొమ్మిదో తరగతి చదువుతోంది.
జీ మరాఠీ చానల్‌ నిర్వహించే అత్యంత ఆదరణ ఉన్న "సరెగమప మరాఠీ లిటిల్‌ చాంప్స్" ‌ కార్యక్రమం కోసం ఆర్యకు 2008లో ఆడిషన్‌ టెస్టు జరిగింది. మహారాష్ట్ర మొత్తం నుంచీ 8 నుంచి 14 ఏళ్ల వయసున్న వేలాది మంది పిల్లలు పోటీ పడితే చివరికి ఎంపికైన 50 మందిలో ఆర్య కూడా ఉంది. తన ప్రతిభ, గాన మాధ్యురాలతో టాప్‌ 10 ఫైనలిస్టుల జాబితాలో చోటు దక్కించుకుంది. ఆ తర్వాత టాప్‌ 5 మెగా ఫైనలిస్టుల్లో ఒకరిగా నిలిచింది. షో సమయంలో ఆమెను అంతా "అందాల చిన్ని పాప" అని పిలిచేవారు. పోటీలో విభిన్నమైన, సంక్లిష్టమైన పాటలు పాడటం ద్వారా తన గాన ప్రతిభతో అందరినీ మెప్పించింది ఆర్య. న్యాయ నిర్ణేతల నుంచి పలుమార్లు పూర్తి మార్కులు సాధించిన రికార్డు ఆమెకు మాత్రమే సొంతం. ఒకసారైతే "పాన్‌ ఖావో సియా హమావో" పాటను అద్భుతంగా పాడి ఏకంగా "వర్చా నీ" (200 శాతంతో సమానం) మార్కులు సాధించింది. తద్వారా ఎవరూ అధిగమించలేని రికార్డు నెలకొల్పింది. "సరిగమప" 8 షెడ్యూళ్లతో పాటు ప్రొఫెషనల్‌ గాయనీ గాయకుల కోసం నిర్వహించిన "సరిగమప" 2 షెడ్యూళ్లలోనూ దీన్ని ఎవరూ అధిగమించలేక పోయారు. ఆ ఎపిసోడ్‌కు ప్రఖ్యాత గాయకుడు హరిహరన్‌ న్యాయ నిర్ణేతగా వ్యవహరించారు. పలు ఎపిసోడ్లలో ఆర్యను పర్ఫార్మర్‌ ఆఫ్‌ ద వీక్‌గా కూడా పలువురు ప్రఖ్యాత గాయనీ గాయకులు ఎంపిక చేశారు. ఆర్య తన కంఠ మాధుర్యానికి, గాయక నైపుణ్యాలకు అందరి ప్రశంసలూ పొందింది. పక్కా శాస్త్రీయ గీతాల నుంచి నాట్యగీతాలు, భావగీతాలు, భక్తిగీతాలు, మరాఠీ చిత్రపత సంగీతం, హిందీ పాటలు, జానపద గేయాలు, లావనీల దాకా పలు రకాలైన గీతాలను ఆర్య అద్భుతంగా ఆలపిస్తుంది. సాటిలేని తన ప్రతిభతో ప్రతి ప్రదర్శననూ వీక్షకులకు వీనుల విందుగా తీర్చిదిద్దడం ఆమెకు వెన్నతో పెట్టిన విద్య.
ముంబై ఉగ్రవాద దాడుల్లో మరణించిన వారి స్మృత్యర్థం ఆర్య పాడిన "ఏ మెరే వతన్‌ కే లోగో" పాట అయితే నిజంగా చిరస్మరణీయం. భావోద్వేగాలతో నిండిన ఆమె గాత్రంలో అద్భుతంగా పలికిన ఆ పాట ప్రేక్షకులతో కూడా కంటతడి పెట్టించింది. నవంబర్‌ 26 ఉగ్రవాద దాడిలో మరణించిన వారి జ్ఞాపకంగా ముంబై పోలీసులు దాదర్‌లోని శివాజీ పార్కులో ఏర్పాటు చేసిన కార్యక్రమంలో కూడా ఆర్య అదే పాట పాడింది. నిజానికి ఆ పాటను 1962 ఇండో-చైనా యుద్ధంలో అసువులు బాసిన సైనికుల కోసం లతా మంగేష్కర్‌ పాడింది.
సరెగమప కార్యక్రమం జరుగుతుండగానే ఆర్యకు మాణిక్‌ వర్మ స్కాలర్‌షిప్‌ వచ్చింది. ఈ ప్రతిష్ఠాత్మక స్కాలర్‌షిప్‌ పొందిన వారిలో ఆమే అత్యంత పిన్న వయస్కురాలు. 
ఆర్య తన కళా ప్రతిభను ప్రదర్శించిన కొన్ని అతి పెద్ద ప్రదర్శనలు ఆర్య పాటల్లోని గాఢత, ఆమె స్వర నాణ్యత, గానాన్ని మెరుగు పరచుకునేందుకు ఆమె చేసే అంతులేని పరిశ్రమ పలువురు సినీ, సంగీత రంగ ప్రముఖుల నుంచి లెక్కలేనన్ని ప్రశంసలు సాధించి పెట్టాయి. ఆమెను ప్రశంసించిన వారిలో కిశోరీ ఆమోన్కర్‌, లతా మంగేష్కర్‌, శ్రీనివాస్‌ఖాలే, శ్రుతి సదోలికర్‌, పండిట్ హృదయనాథ్‌ మంగేష్కర్‌, పండిట్‌ సత్యశీల్‌ దేశ్‌పాండే, శ్రీధర్‌ పడకే, సురేశ్‌ వాడ్కర్‌, కౌశల్‌ ఇనామ్‌దార్‌, శంకర్‌ మహాదేవన్‌, శ్రేయా ఘోషాల్‌, మహాలక్ష్మీ అయ్యర్‌, హరిహరన్‌, విజయ్‌ ఘాటే, ఆశా కాద్లికర్‌ వంటి వారెందరో ఉన్నారు.